Հարավային Կալիֆոռնիայում տարրական դպրոցում արյունալի միջադեպ է գրանցվել
Զինված անձը կրակ է բացել Հարավային Կալիֆոռնիայի տարրական դպրոցում՝ սպանելով իր կնոջն ու պատահական աշակերտներից մեկին: Զինված անձն այնուհետև ինքնասպանություն է գործել:
Ոստիկանության տվյալներով 53-ամյա Սեդրիկ Անդերսոնը մուտք է գործել Սան Բերնարդինոյի North Park տարրական դպրոց և գնդակահարել դպրոցի ուսուցչուհի Քերեն Էլեյն Սմիթին, որից հետո ինքնասպանություն գործել: Սմիթի հետևում կանգնած երկու աշակերտները վիրավորվել են կրակոցների արդյունքում: Նրանք տեղափոխվել են հիվանդանոց, ուր ստացած վնասվածքներից մահացել է 8 ամյա Ջոնաթըն Մարթինեսը: «Մենք չենք կարծում, որ երեխաները հանդիսացել են թիրախ: Ողջ միջադեպը տեղի է ունեցել մեկ դասարանում: Կասկածյալը մտել է դասարան, ուր գտնվում էր չափահաս կինը, ով հանդիսացել էր թիրախ: Ցավոք սրտի, երեխաները պատահական զոհեր էին»,- հայտարարել է Սան Բերնանդինոյի ոստիկանության ներկայացուցիչ Ռոն Մասը: Մյուս աշակերտը գտնվում է ծայրահեղ ծանր վիճակում, սակայն ոստիկանությունը նշում է, որ նրա վիճակը կայուն է: Միջադեպի հետևանքով ամբողջ դպրոցը տարհանվել է Կալիֆոռնիայի պետական համալսարանի մասնաշենքեր: Սան Բերնարդինո քաղաքը, որը գտնվում է Լոս Անջելեսից մեկ ժամ հեռավորության վրա, նախկինում նույնպես ականատես է եղել արյունալի միջադեպերի: 2015 թվականի դեկտեմբերին Դաեշ-ի գաղափարախոսության ներքո երկու անձինք սպանել են 14 մարդկանց: Տեղական իշխանությունները նշում են, որ Անդերսոնն ու Սմիթն ամուսնացել էին մի քանի ամիս առաջ և մեկ ամիս է, ինչ հեռացել էին իրարից: Անդերսոնը մուտք է գործել դպրոց՝ թաքցնելով իր զենքը, որից հետո կրակ է բացել դասարանում: